Da la Scozie a la Catalogne, in Europe si sint simpri plui fuart la peraule “indipendence” di bande dai popui che par secui a son restâts cence Stât.
Scozie: Firmât l’acuardi sul referendum pe indipendence
Ai 15 di Otubar il prin ministri britanic David Cameron e chel scozês Alex Salmond a àn firmât l’acuardi che al fisse lis liniis di fonde pe celebrazion dal referendum su la indipendence de Scozie. Si trate di un acuardi che al è rivât ancje in gracie dal lavôr di mediazion fat dal segretari di stât pe Scozie Michael Moore e dal prin ministri vicjari scozês Nicola Sturgeon. In mert ae date, il vôt si tignarà intal Autun dal 2014 ancje se e mancje ancjemò une indicazion plui precise. Il percors par davuelzi il referendum al sarà chel di un trasferiment limitât di podês al guvier scozês fat ad hoc par cheste finalitât dal moment che la responsabilitâts su lis materiis di nivel costituzionâl i spietarès al guvier britanic. Cun di plui, in cambi di une domande secje sul sì o no pe indipendence (il guvier scozês sul imprin al proponeve ancje une seconde domande sul aument des competencis pal Parlament de Scozie), il guvier britanic al à acetât che al vôt a partecipin ancje i fantats di 16 e di 17 agns cemût che al domandave il SNP. L’acuardi al previôt ancje che, di là di chel che al sarà il risultât dal referendum, i doi guviers a lavoraran adun in maniere costrutive intal rispiet dai interès dai scozês.
Stât spagnûl: miârs di students nazionalitaris in place
Cualchi disine di miârs di students a àn partecipât ai 11 di Otubar ae zornade di mobilitazion proclamade di diviers coletîfs nazionalitaris dal stât spagnûl. Intal Paîs Basc si calcole che aes diviersis manifestazions a vedin partecipât plui o mancul 16 mil tra students universitaris e des superiôrs; a Barcelone la proteste e à puartât in place uns 5 mil students, soredut universitaris. Al siopar a àn po partecipât miârs di students intal rest dai Paîs Catalans, in Galizie, intes Asturiis, e ancje intal Aragon, in Andalusie, intes Canariis, in Castilie e in Cantabrie. La proteste e contestave massime trê elements: la precarizazion de educazion; l’aument des tassis universitariis; e i tentatîfs di spagnolizâ i percors educatîfs intes comunitâts autonomis cun lenghe proprie. Intal Paîs Basc la polizie e je intervignude in plui di une ocasion cuintri dai students cun cjariis e cu la identificazion dai partecipants. ■
internazionalitari.blogspot.it
INTERNAZIONÂL. Simpri plui aiar di indipendence............
Da la Scozie a la Catalogne, in Europe si sint simpri plui fuart la peraule “indipendence” di bande dai popui che par secui a son restâts cence Stât.
fur_Latn fur_Latn fur_Latn fur_Latn fur_Latn eng_Latn fur_Latn fur_Latn